śr̥ṇótvagníḥ samídhā hávam ma íti śr̥ṇótu ma idámagniránu me jānātvítyevaìtádāha śr̥ṇvantvā́po dhiṣáṇāśca devīríti śr̥ṇvántu ma idamāpó 'nu me jānantvítyevaìtádāha śrótā grāvāṇo vidúṣo ná yajñamíti śr̥ṇvántu ma idaṃ grā́vāṇó 'nu me jānantvítyevaìtádāha vidúṣo ná yajñamíti vidvā́ṃso hi grā́vāṇaḥ śr̥ṇótu deváḥ savitā hávam me svāhéti śr̥ṇótu ma idáṃ deváḥ savitā́nu me jānātvítyevaìtádāha savitā vaí devā́nām prasavitā tátsavitŕ̥prasūta evaìtádyajñásya rásamáchaiti